Diari Oficial de la Generalitat Valenciana


Sumari del DOGV 8309, del 04-06-2018 (2018/4956)

RESOLUCIÓ de 8 de maig de 2018, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 2/18-EAE, 5/18-IAE i 8/18-EAE.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8309

Data del DOGV
:   04-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4956


Data del document
:   08-05-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 8 de maig de 2018, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 2/18-EAE, 5/18-IAE i 8/18-EAE. [2018/4956]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedients 2/18-EAE, 5/18-IAE i 8/18-EAE.  
  
«Informe ambiental i territorial estratègic  
Tràmit: avaluació ambiental de la modificació puntual número 2 del Pla especial la Torre  
Promotor: EIGE Entitat d'Infraestructures. Conselleria d'Habitatge, Obres Públiques i Vertebració del Territori  
Autoritat substantiva: Conselleria d'Habitatge, Obres Públiques i Vertebració del Territori  
Localització: terme municipal de València  
Expedient: 002 € 2018 € EAE  
La Comissió d'Avaluació Ambiental, en sessió realitzada el 26 d'abril de 2018, va adoptar l'acord següent:  
Vista la proposta d'informe ambiental i territorial estratègic de la modificació puntual núm. 2 del Pla especial la Torre de València, en els termes següents:  
En data 9 de gener de 2018 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental i Territorial, sol·licitud d'inici de l'avaluació ambiental i territorial estratègica de la modificació puntual núm. 2 del Pla especial la Torre de València.  
A) Documentació presentada  
La sol·licitud d'inici, remesa pel Servei Territorial d'Urbanisme de València, s'acompanya d'esborrany de la modificació del pla i document inicial estratègic amb els continguts de l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format paper i digital.  
B) Planejament vigent  
El planejament municipal vigent consisteix en un Pla general aprovat definitivament per Resolució de 28 de desembre de 1988, del conseller d'Obres Públiques, Urbanisme i Transports, ratificat per acord del Consell de 30 de desembre de 1988 (DOGV 16.01.1989).  
Actualment està en procés de revisió i la seua memòria ambiental es va emetre el 6 de novembre de 2009 (exp. 52/8913 UFR).  
El Pla especial la Torre va ser promogut per l'IVVSA i va ser aprovat definitivament per Resolució del conseller de Territori i Habitatge el 5 de setembre de 2005. Té una extensió de 348.643 m².  
  
Posteriorment es van elaborar unes normes urbanístiques complementàries, i un text refós que va ser aprovat el 25 de juliol de 2007.  
  
Es va iniciar la tramitació de la modificació puntual núm. 1 del Pla especial amb la finalitat de canviar l'ús d'una porció de la parcel·la ED-02 d'ús educatiu (34,71 m²) per l'ús dotacional infraestructures per a implantar-hi un centre de transformació. Es va remetre a la CTU per a la seua aprovació però finalment va caducar el procediment el 25 de gener de 2011.  
El sector es troba actualment en procés d'urbanització i està previst que finalitzen les obres durant 2018. Es troba parcialment edificat.  
  
C) Descripció, objecte i justificació  
La modificació té diverses finalitats  
1) Principalment es pretén adequar les alineacions de les parcel·les a la realitat després de l'execució de les obres d'urbanització i elaboració d'un alçament topogràfic més precís.  
S'adequa la superfície de les parcel·les, però sense alterar la seua edificabilitat. Les variacions superficials són molt xicotetes, passen de 39.886 m² a 39.875 m².  
Les que sí que experimenten una major variació són dues parcel·les terciàries on se situen preexistències, la T01 que passa de 323 a 419,82 m² i la T02 que passa de 173 a 196,08 m².  
El compendi de variacions superficials es reflecteix en els quadres-resum de l'annex 5 del Pla especial i en les fitxes urbanístiques.  
2) D'altra banda, ha sigut necessari avançar l'execució d'un vial de vora amb la finalitat d'aconseguir un adequat funcionament del pla, part d'aquest pertany a la veïna unitat d'execució Eduardo Dato. S'estableixen els mecanismes necessaris per al repartiment de la càrrega que ha suposat la seua urbanització.  
A més de la connexió viària, pel seu subsòl discorre la xarxa de pluvials fins al depòsit laminador previ a l'abocament al riu i el col·lector de la xarxa de residuals que connecta amb l'estació de bombament situada al sud (vegeu pla en annex).  
3) Els centres de transformació situats en espais lliures passen a qualificar-se com a parcel·les dotacionals d'infraestructura-servei urbà. Les noves parcel·les dotacionals passen a denominar-se ID-03, ID-04, ID-05, ID-06 i ID-07. La minoració de zones verdes no afecta els estàndards legals requerits.  
D'altra banda a petició de la Conselleria d'Educació, es traslladen dos centres de transformació situats en les parcel·les escolars, i així l'ID-02 es trasllada a TD-11 i el que estava en ED-01 passarà a R-04 o TD-04.  
4) Es permet ocupar el subsòl del viari públic situat entre R-19 i ED-02 amb la finalitat que l'aparcament de R-19 tinga suficient dimensió a fi de cobrir el nombre de places necessari.  
5) Es canvien algunes ordenances, com les que es refereixen al pas de vehicles d'emergència, reserva de places d'aparcament en parcel·la dotacional o als paràmetres edificatoris de les parcel·les educatives.  
6) S'amplien els usos dotacionals permesos d'algunes parcel·les (ID-01, ID-02, TD-01 a TD-11).  
ID-01 i ID-02 es destinaven exclusivament a infraestructures i ara es permetrà l'ús esportiu, educatiu, assistencial, administratiu o dotacional múltiple.  
TD-01 a TD-11 es destinaven a assistencial, compatible amb l'educatiu. Ara es permetrà l'esportiu, administratiu, infraestructures i dotacional múltiple.  
D) Document inicial estratègic: possibles efectes sobre el medi ambient  
Únicament s'ha aportat una alternativa, a més de la 0.  
L'àmbit d'actuació es troba en una zona periurbana de consolidació residencial. No hi ha vegetació ni fauna d'interés afectada. El 65 % de les zones verdes està previst que es destine a horts urbans i el projecte d'urbanització ha conservat part de les séquies existents.  
  
Confronta al sud amb la CV-407, a l'oest amb la CV-400, a més del nou llit del Túria al nord i sòl urbà consolidat a l'est.  
No es consideren necessàries mesures per al seguiment ambiental de la modificació plantejada, ja que aquesta no genera impactes negatius significatius sobre el medi receptor.  
E) Consultes  
Per part de la Subdirecció General d'Avaluació Ambiental la documentació aportada s'ha sotmés a consulta a les administracions afectades següents:  
  
Consulta Informe Administració pública consultada  
24/01/18 17/04/18 SubDG Ordenació del Territori i Paisatge: Servei d'Infraestructura Verda i Paisatge  
24/01/18 C. d'Educació, Investigació, Cultura i Esport: Ser d'Infraestructures Educatives  
24/01/18 25/04/18 Servei Territorial d'Urbanisme  
24/01/18 Ajuntament de València  
  
  
Nota: els informes rebuts es publicaran en la pàgina web www.agroambient.gva.es/eae juntament amb aquest IATE.  
F) Identificació i valoració dels possibles efectes sobre el medi ambient  
Conforme al que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, la subjecció al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
  
- Paisatge. De conformitat amb el que s'estableix en la LOTUP, el paisatge actuarà com a criteri condicionant en la planificació territorial i urbanística.  
El Servei d'Infraestructura Verda i Paisatge informa favorablement, ja que a la vista de l'abast de la modificació estimen que no s'alterarà el patró de l'assentament previst en el planejament vigent ni la seua percepció.  
- Urbanisme. El 25 d'abril de 2018 el Servei Territorial d'Urbanisme de València emet informe en què assenyala que l'aprovació definitiva serà autonòmica, ja que el promotor és la conselleria competent en matèria d'habitatge. A més des del punt de vista de les seues competències no plantegen objeccions a la proposta.  
La proposta respon a un canvi d'alineacions de la cartografia per a ajustar-la a la realitat, a l'adopció de mesures que facilitaran la gestió i desenvolupament del sector, així com donar més llibertat quant al tipus d'equipaments a implantar.  
Realitzada l'anàlisi tècnica de la documentació presentada i consultada la cartografia temàtica de la conselleria, s'observa que les modificacions proposades no presentaran afeccions sobre el medi ambient, no suposen un canvi del model territorial ni un augment en el consum de recursos, per la qual cosa bastaria realitzar el procediment simplificat d'avaluació.  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
H) Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, la modificació del pla proposat no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos; no suposa afecció sobre elements del patrimoni natural, per la qual cosa es pot concloure que el procediment d'avaluació ambiental simplificada és suficient per a determinar que la proposta no presenta nous efectes significatius sobre el medi ambient.  
  
D'acord amb el que s'ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 2 del Pla especial la Torre de València, l'objecte de la qual serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació de Pla conforme a la seua normativa sectorial.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació del Pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
ANNEX  
Òrgan competent  
La Comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'avaluació ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 2 del Pla especial la Torre de València, per considerar que no té efectes significatius en el medi ambient.  
  
Notificar als interessats que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, conformement ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 3 de maig de 2018.- El secretari de la Comissió d'Avaluació Ambiental: José del Valle Arocas.»  
  
«Informe ambiental i territorial estratègic  
Tràmit: avaluació ambiental del Pla de desenvolupament agrari de l'Horta de València  
Promotor: D. General d'Agricultura, Ramaderia i Pesca  
Autoritat substantiva: Consell  
Localització: Alaquàs, Albal, Albalat dels Sorells, Alboraia, Albuixech, Aldaia, Alfafar, Alfara del Patriarca, Almàssera, Benetússer, Bonrepòs i Mirambell, Burjassot, Catarroja, Emperador, Foios, Godella, Llocnou de la Corona, Manises, Massalfassar, Massamagrell, Massanassa, Meliana, Mislata, Moncada, Museros, Paiporta, Paterna, Picanya, la Pobla de Farnals, el Puig de Santa Maria, Puçol, Quart de Poblet, Rafelbunyol, Rocafort, Sedaví, Tavernes Blanques, Torrent, València, Vinalesa, Xirivella.  
Expedient: 005 € 2018 € EAE  
La Comissió d'avaluació ambiental, en sessió realitzada el 26 d'abril de 2018, va adoptar l'acord següent:  
Vista la proposta d'informe ambiental i territorial estratègic del Pla de desenvolupament agrari de l'Horta de València, en els termes següents:  
En data 15 de gener de 2018 la Direcció General d'Agricultura, Ramaderia i Pesca, com a òrgan promotor, trasllada la sol·licitud d'inici de l'avaluació ambiental del Pla de desenvolupament agrari de l'Horta de València.  
A. Documentació aportada  
La sol·licitud s'acompanya dels documents amb els continguts assenyalats en l'article 50.1 de la LOTUP, document inicial estratègic i proposta de pla, i s'ha remés una còpia en suport digital.  
  
B. Document inicial estratègic i proposta de pla  
B.1. Objecte  
No hi ha prou amb establir figures de protecció per a garantir la supervivència de l'horta sinó que són necessaris instruments de gestió i de finançament que ajuden al manteniment de l'activitat agrícola.  
  
L'horta és un espai agrari de notable aptitud. La seua delicada situació no radica en la falta d'idoneïtat per al cultiu sinó en les expectatives per al canvi a usos amb una rendibilitat econòmica més elevada que els cultius. Si no perviu l'activitat agrària, aconseguirem un espai obert, però deixarà de ser horta.  
L'agricultura com a sector econòmic està perdent importància dins del context regional i la seua població activa ha disminuït (en 1960 suposava un 42 % mentre que en 2011 suposa un 1,2 %)  
Aquest Pla s'emmarca dins de les actuacions previstes en la Llei de l'Horta i en el Pla d'acció territorial per a l'ordenació i dinamització de l'Horta.  
La Llei 5/2018, de 6 de març de l'Horta de València va ser publicada en el DOGV del 12 de març de 2018 (va entrar en vigor l'endemà) i en l'article 45 es preveu aquest pla.  
En aquest article s'assenyala l'objecte i objectius del Pla:  
«45.1 [?] té com a finalitat la millora de les rendes per a les persones que es dediquen a l'agricultura i les empreses agràries, garantint la rendibilitat econòmica de les explotacions agràries i la supervivència de l'horta.»  
B.2. Principals problemes detectats  
- El problema principal és la falta de viabilitat i competivitat de les explotacions agràries.  
- L'activitat agrícola és difícilment sostenible en si mateixa, ja que:  
· Les unitats de producció estan excessivament parcel·lades.  
· La competència del preu amb altres productes europeus.  
· Els elevats costos de producció.  
- Pèrdua de diversitat de cultius.  
- El treball i la vida quotidiana de l'agricultor són poc atractius en comparació amb la rendibilitat del treball d'altres sectors.  
- Falta de relleu generacional de l'activitat laboral.  
- Desvaloració social de l'activitat agrària.  
- Expectatives urbanístiques en les zones pròximes als nuclis de població.  
- Fragmentació creixent del terreny que afecta la funcionalitat del sistema i viabilitat productiva.  
B.3. Objectius  
S'estableixen 11 objectius emmarcats dins de tres línies d'actuació:  
  
B.3.1. Millora de producció, comercialització i consum  
- Foment de la professionalització i millora de la rendibilitat de les explotacions agràries.  
- Afavorir la incorporació de joves al mercat laboral agrari, a través d'incentius fiscals i formació professional.  
- Definició de mecanismes de gestió i intermediació de les terres.  
- Incentivar les produccions de qualitat (marques de qualitat, agroecologia, ús de varietats locals)  
- Millora de les xarxes de comercialització i distribució, així com el foment de la venda directa.  
B.3.2. Millora de les Infraestructures, territori i paisatge.  
- Millora de les infraestructures agràries (xarxa de reg, camins, seguretat?)  
- Diversificació de les rendes agràries mitjançant la introducció d'usos i activitats complementaris.  
- Desenvolupament de fórmules de contractació (custòdia del territori, pagament pels serveis ambientals que presta?)  
- Usos públic i recreatiu, de manera racional, de l'horta.  
B.3.3. Foment de la governança i participació  
- Difusió dels valors de l'Horta en esdeveniments i certàmens.  
- Creació de xarxes de cooperació amb altres territoris que tinguen una problemàtica comuna.  
B.4. Proposta de Pla.  
Es plantegen dues alternatives. La 0 que agreujaria la situació i de la problemàtica descrita anteriorment. I l'alternativa 1 que per a aconseguir els objectius es realitzen una sèrie de propostes d'actuació que s'enumeren a continuació.  
B.4.1. Propostes d'actuació  
a) Cadena alimentària. Producció, comercialització i consum  
- Afavorir la innovació, formació i sistemes d'informació (Visualització de productors, punts d'informació, observatori de preus, assessorament tècnic)  
- Activació de parcel·les abandonades (creació d'un banc de terres)  
- Diversificació i millora dels processos de producció (recuperació de productes tradicionals, foment dels sistemes de producció respectuosos amb el medi, creació d'una marca pròpia, dignificar la professió d'agricultor, millorar els canals de comercialització, construir una visualitat de l'horta com a marca de qualitat)  
b) Infraestructures, equipaments i serveis  
- Millora de l'eficiència dels sistemes de reg: desviament de séquies, eliminació d'abocaments urbans al sistema d'irrigació, eliminació de trajectes sense servei, captació d'aigües subterrànies, depòsits de regulació diària.  
Es pretén mantindre el sistema de reg per inundació com a característic del paisatge, així com minimitzar les interferències entre les xarxes de sanejament urbanes i la xarxa de séquies.  
- Millora dels camins rurals: millora de ferms i dels elements annexos (arbrat, enllumenat, senyalística?)  
- Millora de serveis i equipaments: guarderia rural (sistema de vigilància compartit), estacions d'ús compartit (aglutinar en espais reduïts diverses activitats com ara residus, maquinària o proveïment de combustible), neteja d'abocadors incontrolats.  
- Millora de la mobilitat: creació d'una xarxa d'itineraris no motoritzats, convivència entre el trànsit agrícola i el no agrícola, sistema de senyalització.  
Principalment es pretén que els diferents tipus de trànsit no interferisquen i dificulten les tasques agrícoles.  
c) Governança, gestió i participació  
- Crear un ens gestor de caràcter supramunicipal que coordine les accions de protecció i gestió de l'horta. S'ha d'establir la seua seu i concretar les seues funcions.  
- Crear xarxes de cooperació entre els diferents agents implicats (restaurants, escoles, mercats, horts socials, museus, agents turístics?)  
  
- Pla de comunicació dels valors de l'horta per a una millor comercialització dels productes.  
- Buscar fórmules de suport a la gestió sostenible que es pretén: com a exemple s'indica el pagament pels serveis ambientals als agricultors com a complement a les seues rendes perquè els seus salaris siguen més dignes, o la custòdia del territori perquè una zona conserve els seus valors naturals, culturals o paisatgístics.  
B.4.2. Pla de participació pública  
El procés de participació tindrà com a objectiu involucrar la ciutadania en la formulació del futur Pla de desenvolupament agrari de L'Horta.  
S'obriran els canals de participació a la ciutadania (pàgina web, entrevistes), a entitats interessades i públic en general i crear un espai de reflexió col·lectiva i de col·laboració, amb l'objectiu de potenciar la participació i la difusió de tot el procés.  
El procés incorporarà els agents directament implicats en l'Horta (ajuntaments, associacions i institucions agràries i agricultors) i altres sectors (transformació, comercialització, consum, etc.) de la manera més inclusiva possible i sent capaç de conjuminar les diferents visions que puguen anar sorgint al llarg del procés i puguen aportar major solidesa al pla.  
B.5. Efectes previsibles sobre el medi ambient  
En l'àmbit estricte de l'horta, la vegetació natural és pràcticament inexistent en estar el terreny extensament cultivat.  
Els arbres i arbustos més típics solen trobar-se aïllats o en fileres associades a ribassos o séquies. El terreny agrícola està ocupat per cultius d'arbres fruiters, amb predomini de cítrics, i per una vegetació hortícola, normalment rotacional de temporada.  
No obstant això, associada a aquests cultius ha aparegut vegetació nitròfila molt diversa que resulta d'interés didàctic i científic.  
Respecte a la fauna, a més de les espècies adaptades a entorns urbans es poden destacar les aus, tant palustres com estepàries o de matoll, que aprofiten la zona per a alimentar-se amb insectes, grans, fruites, etc.  
Les accions del PDA tindran efectes positius sobre la socioeconomia local perquè pot revitalitzar un sector agrícola que perd actius gradualment.  
L'aposta per mantindre l'agricultura en els espais oberts reverteix positivament en els serveis ambientals que presta la infraestructura verda l'Àrea Metropolitana de València.  
La millora de camins i xarxes de reg revertirà en l'eficiència dels sistemes de producció, així com la millora de la mobilitat dins del sistema agrari.  
B.6. Incidència en els instruments de la planificació territorial  
B.6.1. Estratègia Territorial de la Comunitat Valenciana (ETCV)  
El Decret 1/2011 va entrar en vigor el 20 de gener de 2011 i resulta aplicable a aquest pla. Estableix 25 objectius i principis directors que tenen caràcter vinculant. Igualment estableix criteris d'ordenació del territori (continguts en part de les seues directrius) que tenen caràcter de recomanació, però que no obstant això apartar-se del seu contingut s'ha de realitzar amb una justificació prèvia basada en els objectius o principis directors esmentats.  
La consideració del contingut dels objectius, principis directors i de les directrius haurà d'integrar-se en el procés d'avaluació ambiental estratègica, en el mateix instrument de planejament, així com en els plans, programes, projectes que l'acompanyen o desenvolupen.  
  
Aquest Pla s'emmarca dins dels preceptes previstos en la:  
- Directriu 18. Entitats gestores de la planificació supramunicipal.  
  
- Directriu 48. Principis directors de la infraestructura verda i l'activitat agrícola i ramadera.  
- Directriu 49. Compatibilitat entre la infraestructura verda i l'activitat agrícola i ramadera.  
B.6.2. Pla d'acció territorial de protecció de l'Horta de València (PATPHV)  
En la documentació presentada s'argumenta que aquest Pla s'elabora sota els preceptes previstos en la Llei de l'Horta i en el PAT esmentat.  
  
El Pla de desenvolupament agrari estableix un marc per a la gestió de l'espai agrari amb una sèrie de mesures generals d'actuació o d'elaboració de projectes, i correspon al PAT la definició d'usos del sòl.  
  
Aquest PAT es troba en fase de tramitació, la directora general del Medi Natural va emetre una memòria ambiental el 23 d'octubre de 2009 (exp. 75/9398-VRE).  
C. Consultes realitzades  
Per part d'aquesta direcció general, com a òrgan ambiental, es va sotmetre a consulta la documentació remesa, conforme al que disposa la LOTUP.  
  
  
Consulta Informe Administració pública consultada  
05/02/18   
22/02/18  
11/04/18 Subdirecció General del Medi natural  
Servei de Vida Silvestre  
Servei de Gestió d'Espais Naturals Protegits.  
05/02/18 19/04/18 Subdirecció General d'Ordenació del Territori i Paisatge. (Paisatge)  
05/02/18 Conselleria d'Educació, Investigació, Cultura i Esport. DG Cultura i Patrimoni  
05/02/18 03/04/31 ZDZ-DVFIJ  
05/02/18 13/03/18 Consell Regulador Denominació d'Origen Xufa de València  
05/02/18 La Unió de Llauradors i Ramaders  
05/02/18 UPA Unió de Menuts Agricultors i Ramaders  
05/02/18 Tribunal de les Aigües.  
05/02/18 Per l'Horta  
05/02/18 Ajuntaments afectats. Quart de Poblet (13/04/18)  
  
  
Els informes rebuts es publiquen en la web www.agroambient.gva.es/eae juntament amb el IATE. Igualment es comunicarà a l'òrgan promotor els informes o suggeriments que es reben posteriorment a l'emissió d'aquest IATE.  
D. Identificació i valoració dels possibles efectes sobre el medi ambient  
Conforme al que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, la subjecció al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
  
Aquest Pla s'emmarca dins del supòsit 46.3.c LOTUP, ja que si bé l'instrument de planificació territorial que establisca el règim d'usos del sòl serà el PAT d'ordenació i dinamització de l'Horta i que part de les propostes d'actuació s'encaminen a l'organització de l'activitat agrícola, una altra part de les propostes pretenen la millora de les infraestructures existents (sistemes de reg, xarxa viària, abocaments, mobilitat?) els projectes d'execució de les quals és poc probable que estiguen sotmesos al procediment d'impacte ambiental ordinari.  
- Els espais d'interés natural que resulten inclosos dins de l'àmbit d'actuació són:  
· L'Albufera: considerada parc natural, zona humida, LIC i ZEPA, disposa de PORN i PRUG.  
· El riu Túria: considerat parc natural, disposa de PORN.  
· La Marjal dels Moros: conforma una zona humida amb LIC i ZEPA.  
· Marjal de Rafalell i Vistabella: zona humida costanera situada entre la Pobla de Farnals i Massalfassar.  
- El Servei de Vida Silvestre en relació amb l'afecció a Xarxa Natura assenyala que no té res a informar.  
- L'informe del Servei de Gestió d'Espais Naturals (Parc Natural de l'Albufera) realitza una àmplia sèrie de suggeriments a les diferents propostes d'actuació.  
- Dos paisatges de rellevància regional, el PRR-37 Horta de València i el PRR-32 l'Albufera, s'inclouen dins de l'àmbit del pla.  
Conforme a l'informe del Servei d'Infraestructura Verda i Paisatge no és necessària l'elaboració d'un estudi de paisatge, ja que aquest s'ha realitzat per a l'elaboració del PAT d'ordenació i dinamització de l'Horta de València; tots dos són àmbits coincidents i tots dos instruments derivats de la Llei de l'Horta de València. No obstant això, els plans i projectes que desenvolupen a partir d'aquest Pla hauran d'estudiar la seua incidència en el paisatge i, si escau, elaborar un estudi d'integració paisatgística.  
- Sòl forestal. Només es conserven xicotetes zones de caràcter aïllat amb vegetació natural, principalment en les zones de marjaleria o cordons dunars.  
- Mobilitat - Vies pecuàries. Hi ha nombroses vies pecuàries en l'àmbit que podrien utilitzar-se per a millorar la mobilitat no motoritzada.  
- L'Ajuntament de Quart de Poblet informa sobre errors en la cartografia en relació amb el sector Molí d'Animeta (en fase d'elaboració del projecte de reparcel·lació) i la consideració de les zones inundables elaborada pel ministeri.  
- AVA (Associació Valenciana d'Agricultors) ha realitzat huit suggeriments. Resumidament es refereixen a l'optimització dels recursos hídrics, actuacions conjuntes enfront de les plagues, control de la fauna i flora invasora o la compatibilitat de les edificacions agrícoles.  
- El Consell Regulador de la denominació d'origen Xufa de València sol·licita que se'ls incloga en l'òrgan gestor que es pretén crear, ja que les decisions que s'adopten podrien afectar els seus operadors. Ja tenen creada una marca de qualitat (un dels objectius del pla) amb el seu propi reglament que hauria de ser respectat per les decisions que s'adopten.  
Indiquen que en el procés de tractament (llavat, assecatge, emmagatzematge) de la xufa es requereixen unes instal·lacions que en l'actualitat estan saturades i que en un futur podrien ser ampliades per a un correcte manteniment de l'activitat per la qual cosa s'haurien d'adoptar les mesures necessàries perquè no s'impedisca la seua viabilitat.  
D'altra banda realitzen nombrosos suggeriments agrupats en quatre camps: garantir la viabilitat econòmica de les explotacions agrícoles, garantir el control de les explotacions per part dels agricultors, garantir unes compensacions pels serveis prestats a la societat i dignificar el paper de l'agricultor en la societat.  
Una vegada realitzada l'anàlisi dels criteris establits en l'annex VIII i a la vista de l'objecte pretés encaminat a la preservació de l'activitat agrícola es pot determinar que les propostes preteses no presenten afeccions significatives sobre el medi ambient. Les propostes d'actuació majoritàriament s'encaminen a gestionar de manera més eficient aquesta activitat, les millores en les infraestructures són les úniques que podrien comportar una transformació física del territori, i s'analitzarà l'afecció en els projectes d'intervenció corresponents, per això per a aquest Pla bastaria realitzar el procediment simplificat d'avaluació.  
  
E. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
F. Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, el Pla avaluat no influeix en altres plans o programes; no té incidència en el model territorial vigent en els municipis afectats i l'increment en el consum de recursos és justificable. Consultades sobre aquest tema les administracions afectades, es pot concloure que el procediment d'avaluació simplificada és suficient per a determinar que aquest Pla no presenta efectes significatius sobre el medi ambient.  
D'acord amb l'exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de desenvolupament agrari de l'Horta de València, ja que d'acord amb els criteris de l'annex VIII de la LOTUP, sempre que es complisquen els condicionants descrits a continuació, prèviament a la seua aprovació definitiva, es considera que no tindrà efectes significatius sobre el medi ambient i correspon continuar la seua tramitació conforme a la seua normativa sectorial:  
1) Es recorda que conforme a l'article 45.5 de la Llei 5/2018 de l'Horta, el Pla haurà d'incloure indicadors i procediments que permeten el seu seguiment i avaluació.  
2) Igualment, conforme a l'article 45.1, el Pla haurà d'incloure una estimació dels recursos disponibles, la concreció de prioritats i el paper del Consell de l'Horta de València.  
3) L'avaluació ambiental estratègica d'un Pla no exclou l'avaluació d'impacte ambiental dels projectes que d'ells es deriven conforme a la legislació vigent. Les que es produïsquen sobre un parc natural requeriran l'informe del Servei de Gestió d'Espais Naturals.  
  
4) El Consell de l'Horta, com a elaborador dels programes i projectes de desenvolupament d'aquest Pla de desenvolupament agrari (art.41 Llei 5/18) haurà de remetre al Servei d'Infraestructura Verda i Paisatge sol·licitud sobre quin serà l'instrument de paisatge que caldrà tramitar, si escau.  
5) Les propostes realitzades per les diferents persones interessades durant el procés de participació pública han de ser estudiades i analitzades per a la seua possible incorporació en la proposta de Pla. En els apartats C i D consten les que s'han rebut durant la fase d'elaboració d'aquest IATE.  
6) Els projectes d'obres que s'elaboren a l'empara d'aquest Pla hauran d'estudiar, cas per cas, si han de sotmetre's al procediment d'impacte ambiental previst en la Llei 21/2013, de 9 de desembre, d'avaluació ambiental per trobar-se en un dels casos que figuren en els annexos I i II d'aquesta Llei o bé en els de la Llei 2/1989, de 3 de març, de la Generalitat Valenciana d'impacte ambiental i els seus reglaments de desplegament.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la modificació puntual en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
  
ANNEX  
Àmbit del Pla  
Òrgan competent  
La Comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'avaluació ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de desenvolupament agrari de l'Horta de València, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, conformement ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 3 de maig de 2018.- El secretari de la Comissió d'Avaluació Ambiental: José del Valle Arocas.»  
«Informe ambiental i territorial estratègic  
Tràmit: avaluació ambiental de la modificació puntual del Pla general. Ampliació de la UA-C  
Promotor: Ajuntament de Catral  
Autoritat substantiva: Comissió Territorial d'Urbanisme  
Localització: terme municipal de Catral  
Expedient. 008 € 2018 € EAE  
La Comissió d'avaluació ambiental, en sessió realitzada el 26 d'abril de 2018, va adoptar l'acord següent:  
Vista la proposta d'informe ambiental i territorial estratègic de la modificació puntual del Pla general de Catral per a l'ampliació de la UA-C, en els termes següents:  
En data 5 de febrer de 2018 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental i Territorial, sol·licitud d'inici de l'avaluació ambiental i territorial estratègica de la modificació puntual del Pla general de Catral per a l'ampliació de la UA-C. (Unitat d'actuació C, ara denominades unitats d'execució).  
A) Documentació presentada  
La sol·licitud d'inici, remesa per l'Ajuntament, s'acompanya de l'esborrany de la modificació del Pla i document inicial estratègic amb els continguts de l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format paper.  
B) Planejament vigent  
El planejament municipal vigent és un Pla general aprovat mitjançant acord de la CTU de 26 de setembre de 1985. La seua homologació va ser aprovada en 1998. Cap dels dos va ser objecte d'avaluació ambiental.  
Aquest Pla preveu en el sòl urbà la unitat d'actuació C. El 28 de juny de 2004 l'Ajuntament aprova el Programa d'actuació integrada per a desenvolupar-la.  
C) Descripció, objecte i justificació  
Després de l'aprovació del programa, un dels propietaris inclòs en l'àmbit va recórrer aquest acord i va sol·licitar que s'incloguera tota la superfície de les seues parcel·les dins de l'actuació.  
El Tribunal Superior de Justícia de la Comunitat Valenciana va emetre sentència el 22 de juliol de 2008 en què reconeix el dret del recurrent i indica que la totalitat de la parcel·la núm. 430 i la confrontant núm. 1050 han d'incloure's dins de la unitat d'execució.  
Amb la finalitat de complir aquesta sentència es van produir amb posterioritat diverses interlocutòries aclaridores. La més rellevant es va produir el 5 de maig de 2011 mitjançant la qual s'homologa l'acord aconseguit entre l'Ajuntament i els propietaris, en el qual s'indica que:  
- L'aprofitament objectiu de l'àmbit ja de ser el mateix que el previst per a la UA-C.  
- Es realitzarà un alçament topogràfic amb la finalitat de determinar la superfície afectada.  
- Els usos seran els mateixos que en la unitat d'actuació.  
- L'ordenació detallada ha de ser contínua amb l'existent.  
En conseqüència, l'objecte d'aquesta modificació puntual és reclassificar a sòl urbà residencial, un sòl no urbanitzable comú corresponent a part de la parcel·la 430 (en concret 1.956,3 m²), ja que la resta ja es trobava inclosa, i la totalitat de la finca 1050 (6.540 m²) que juntes conformen la parcel·la núm. 59 del polígon 2, situada al nord-oest del nucli.  
  
També es defineix l'ordenació detallada en què resulten tres parcel·les d'ús residencial, de dues altures edificables, una zona verda i vials. Les cessions s'han realitzat en aquesta proporció que la UA-C originària:  
  
Parcel·la A 2.365,20  
Parcel·la B 624,20  
Parcel·la C 1.743,00  
Zona verda 1.031,00  
Vials 2.732,90  
Total 8.496,30  
  
  
Les superfícies de la UA-C originària són:  
  
Illes edificables 12.968,51 55,7 %  
Zona verda 2.109,28 9 %  
Vials 8.235,99 35,3 %  
Total 23.313,78   
Sostre residencial 25.937,02   
  
  
D) Document inicial estratègic: possibles efectes sobre el medi ambient  
Es plantegen dues alternatives a més de la 0.  
L'alternativa 0 es descarta, ja que no materialitzar l'edificabilitat dels propietaris obtinguda mitjançant sentència suposaria la indemnització econòmica a aquests per part de l'Ajuntament.  
Les altres dues alternatives són variacions sobre l'ordenació detallada. La 2 consistent en una illa edificable i en una altra destinada a zona verda es descarta perquè la tipologia edificable no seria coherent amb l'entorn.  
L'àmbit d'actuació està format per parcel·les agrícoles minifundistes de regadiu tradicional on es cultiven diferents hortalisses, herbàcies- Dins del municipi, aquesta activitat econòmica es troba en declivi.  
  
La fauna existent, en estar confrontant al sòl urbà, és d'escàs interés.  
  
No es considera apreciable la disminució de sòl agrícola, ja que és inferior a 1 ha. Respecte al risc d'inundació es conclou que no és incompatible amb les determinacions del PATRICOVA.  
Es considera que el recurs hídric necessari és assumible pel subministrament existent. Les aigües residuals connectaran amb l'actual EDAR. Els residus urbans seran recollits per l'Ajuntament.  
No s'adopten mesures per al seguiment ambiental de la modificació plantejada.  
E) Consultes  
Per part de la Subdirecció General d'Avaluació Ambiental la documentació aportada s'ha sotmés a consulta a les administracions afectades següents:  
  
Consulta Informe Administració pública consultada  
14/02/18 28/02/18 SubDG Medi Natural. Servei de Vida Silvestre.  
14/02/18 07/03/18 SubDG Ordenació del Territori i Paisatge: Servei d'Ordenació Territori (PATRICOVA)  
14/02/18 SubDG Ordenació del Territori i Paisatge: Servei d'Infraestructura Verda i Paisatge  
14/02/18 Servei Territorial d'Urbanisme  
  
  
Nota: els informes rebuts es publicaran en la pàgina web www.agroambient.gva.es/eae juntament amb aquest IATE.  
  
F) Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, la subjecció al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
- Paisatge. De conformitat amb el que s'estableix en la LOTUP, el paisatge actuarà com a criteri condicionant en la planificació territorial i urbanística.  
El Servei d'Infraestructura Verda i Paisatge informa que les determinacions de la legislació vigent en matèria de paisatge faria inviable l'ampliació del sòl urbà en els termes proposats, ja que suposa la ruptura del model de desenvolupament urbà en alterar-se de manera puntual i no adequada el caràcter, l'especificitat i la identitat del paisatge conformat (configuració d'una vora urbana lineal). No obstant això, no serien aplicables per estar predeterminada per l'execució d'una sentència.  
  
- Risc d'inundació. El Pla d'acció territorial sobre prevenció del risc d'inundació, va ser aprovat per Decret 201/2015, de 29 d'octubre.  
  
El Servei d'Ordenació del Territori ha emés informe el 7 de març de 2018 en el qual assenyala que una vegada consultada la cartografia del Sistema Nacional de Cartografia de Zones Inundables (SNCZI) s'observa que la zona objecte de la modificació no està afectada per perillositat d'inundació i conseqüentment és compatible amb les determinacions del PATRICOVA.  
- Biodiversitat. El 28 de febrer de 2018 el Servei de Vida Silvestre informa que no consten espècies prioritàries ni habitats protegits en l'àmbit d'actuació.  
La proposta incrementa l'edificabilitat de l'ús residencial dins del sòl urbà. Això suposa un increment en el consum de recursos hídrics, així com un increment en la generació d'aigües residuals i residus urbans. Aquest augment, comparat amb la dimensió del municipi, és d'escassa proporció pel que pot suposar-se que no tindrà incidència en el medi ambient. No obstant això l'estimació del consum de recursos s'hauria d'haver inclòs en el document inicial estratègic.  
  
Realitzada l'anàlisi tècnica de la documentació presentada i consultada la cartografia temàtica de la conselleria, s'observa que les modificacions proposades no presenten afeccions significatives sobre el medi ambient, per això bastaria realitzar el procediment simplificat d'avaluació.  
No es considera necessari adoptar mesures per al seguiment ambiental de la modificació plantejada, ja que aquesta no genera impactes negatius significatius sobre el medi receptor.  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
H) Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, la modificació del Pla parcial proposat no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos; no suposa afecció sobre elements del patrimoni natural, per la qual cosa es pot concloure que el procediment d'avaluació ambiental simplificada és suficient per a determinar que la proposta no presenta efectes significatius sobre el medi ambient.  
  
D'acord amb el que s'ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del Pla general de Catral per a l'ampliació de la UA-C l'objecte de la qual serà el descrit en la documentació remesa, d'acord amb els criteris de l'annex VIII de la LOTUP, sempre que es complisquen els condicionants descrits a continuació, prèviament a la seua aprovació definitiva, per no tindre efectes significatius sobre el medi ambient, i corresponent continuar la tramitació de la modificació de Pla conforme a la seua normativa sectorial.  
1) L'ordenació detallada de l'àmbit requerirà l'elaboració d'un estudi d'integració paisatgística.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació del Pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'avaluació ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del Pla general de Catral per a l'ampliació de la UA-C, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, conformement ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 3 de maig de 2018.- El secretari de la Comissió d'Avaluació Ambiental: José del Valle Arocas.»  
  
València, 8 de maig de 2018.- El director general de Medi Natural i d'Avaluació Ambiental: Antoni Marzo i Pastor.